Къэбэрдей-Балъкъэрым и тхьэIухуд
ЗэвгъэцIыху, «Мисс Кабардино-Балкария-2020» тхьэIухуд зэпеуэм щытекIуа адыгэ пщащэ зэкIуж — Къалэбатэ Марианнэ.
Къалэбатэ Марианнэ Марианнэ Лэскэн щIыналъэм хыхьэ Анзорей къуажэ щыщщ, КъБКъУ-м психологиемкIэ факультетым и етIуанэ курсым щоджэ, «Подиум Нальчик» агентствэм и модельщ. Къыхэгъэщыпхъэщ, хъыджэбзым и теплъэ нэIурытым къищынэмыщIа, удэзыхьэхын зэфIэкI зэрикуэдыр. Ахэращ къэпщытакIуэ гупым хэтхэри зэпеуэм кIэлъыплъахэри зытхьэкъуар.
«Псом нэхърэ нэхъ гукъинэж хъуар творческэ зэфIэкIхэр щыдгъэлъагъуэн хуей Iыхьэрт. Дызэрызэпеуэр тщыгъупщэжауэ, зыр адрейм зэрызыщIэдгъэкъуэным яужь дитт, дыздэIэпыкъужырт. Хуабагъэрэ гуапагъэкIэ гъэнщIат а махуэхэр. ТхьэIухуд зэпеуэхэм теухуауэ псалъэмакъ куэд къезыхьэкI щыIэщ, ягъэулъиину яужь иту. Ахэр зэрыпцIыр си щхьэкIэ згъэунэхуащ. Сыт хуэдэ Iуэхури зэлъытыжар абы хэт цIыхухэм я къабзагъымрэ цIыхугъэмрэщ. Пэжщ, зэпеуэ щыхъукIэ, зэныкъуэкъу гуэри щыIэн хуейщ. Дауи, уи фIагъыр бгъэлъэгъуэну утыку ущихьэкIэ, иужькIэ умыукIытэжын хуэдэу, пхузэфIэкIыр нэIурыт пщIыпхъэщ. Ауэ щыхъукIи, къызэрымыкIуэу хъыджэбзхэр дызэкъуэтт. Хуабжьу си гуапэ хъуащ абы къыздыхэт пщащэхэм ящыщхэм зыкъысхуагъазэурэ сытекIуэну схуэфащэу къыщызжаIэм. ГъащIэр куэду зэхэлъщ, зэм утокIуэ, зэми къыптокIуэ, нэхъыщхьэр сыт хуэдэ Iуэхум дежи цIыхуу укъэнэжынырщ», — Къалэбатэ Марианнэ фIэгъэщIэгъуэну топсэлъыхьыж зэпеуэм зэрызыхуагъэхьэзырам, ар зэрекIуэкIам, абы къыдыхэтахэм.
«Мисс Кабардино-Балкария-2020» зэпеуэм хыхьэну зэрытегушхуам, абы зэрыхуэкIуам я гугъу щищIкIэ, хъыджэбзым фIыщIэ хуещI и зэфIэкIхэр и фIэщ хъужу тегушхуэнымкIэ щIэгъэкъуэн къыхуэхъуа и анэм.
«Утыку хуиту сызэритыфыр сэбэп къысхуэхъужащ. Ауэ сыт хуэдэ Iуэхуми хуэдэу, мыбдежи нэхъыщхьэр иумыгъэлеинырщ. Зэпеуэм къыщысхьа текIуэныгъэр си щхьэ закъуэ ехъулIэныгъэу къэслъытэныр емыкIуу къысщохъу, абыкIэ куэд сэбэп къысхуэхъуащ. Къыхэзгъэщыну сыхуейт дэтхэнэ пщащэми ар зэрыхуэфащэр, сэ си насып къихьауэ аркъудейщ. ФIыщIэшхуэ яхуэсщIынут зэпеуэм сыхэтыху сытезыгъэгушхуа, а Iуэхур къыздэзыIыгъа дэтхэнэми».
Хъыджэбзым зеумысыж къызэрымы-кIуэу сценэр фIыуэ зэрилъагъур, и къэкIуэнур абы ирипхыну зэримурадыр. Апхуэдэуи, дэрбзэр IэщIагъэр зригъэгъуэтыну щIохъуэпс. «Куэдым зеспщытыну си мурадщ, си насып зыхэлъыр къызэхъулIэнщ», — щыжеIэ абы и интервьюхэм я зым.
Къалэбатэр «Мисс Россия» зэпеуэм ирагъэблэгъащ, ауэ щхьэусыгъуэ пыухыкIахэм япкъ иткIэ, зэкIэ тегушхуэркъым.
Дохъуэхъу ди лъэпкъэгъу пщащэм, сыт хуэдэ Iуэху хыхьэми, къызыхэкIа лъэпкъыр, лIакъуэр щымыгъупщэу, ахэр зыгъэгушхуэну дунейм тетыну.
Щомахуэ Залинэ.
